VEGA præsenterer  **Lee Ranaldos nye sange støjer i VEGA**

*Tirsdag den 7. juni fylder Lee Ranaldo Lille VEGA med nye og eksperimenterende toner fra det kommende album* Electric Trim*.*

Efter de ikoniske støjrockere i Sonic Youth besluttede sig for at holde pause på ubestemt tid, har medlemmerne hver især dyrket roste soloprojekter.
Sanger og guitarist [Lee Ranaldo](https://www.facebook.com/leeranaldoandthedust/?fref=ts) har brugt tiden på at forfine sin passion for psykedelisk 70’er-rock a la forbillederne Neil Young og Grateful Dead. Noget han også dyrker på sit biddrag til The Nationals Grateful Dead hyldestalbum, Day of the Dead, som udkommer i maj.

Ud over sin medvirken på hyldestalbummet har Lee Ranaldo også haft travlt med at lave ny musik og turnere. Han spillede blandt andet en bragende udsolgt koncert i Absalon kirken i januar, hvor han gav smagsprøver på nogle af sine nye sange.

**Nyt eksperimenterende format**

På Europa-touren, som rammer VEGA, spiller guitaristen med sin nydannede trio, der består af den spanske multi-instrumentalist Raul ”Refree” Fernandez, Cayo Machancoses og Ranaldo selv. Få en forsmag på, hvad der er i vente med denne [liveoptagelse](https://www.youtube.com/watch?v=dWUJ4BeYsQM) fra Wien.

I dette nye, eksperimenterende format, bliver publikum præsenteret for en række nye sange fra det netop indspillede album *Electric Trim*. Tredje soloudspil fra Lee Ranaldo.

*Electric Trim*, som blev undfanget i New York og Barcelona, indeholder bidrag fra en række kendte navne, herunder bandet The Dust med bl.a. Sonic Youth trommeslageren Steve Shelly, Nels Cline, Kid Millions og Sharon Van Etten.

**Fakta om koncerten**:

Lee Ranaldo (US)

Tirsdag den 7. juni kl. 20.00

Lille VEGA, Enghavevej 40, 1674 København V

Billetpris: 160 kr. + gebyr
Billetsalget starter Mandag d. 4 april kl. 10:00 via vega.dk og Billetnet Ticketmaster